text: Sol og tæpper giver varmen i Gram
  03 december 2013 kl. 10.53
  Fremover bliver det solens stråler og damp fra den lokale tæppeproduktion hos Egetæpper i Gram der skal levere det meste af varmen i Gram by.
  Gram Fjernvarme har langt om længe fået alle godkendelser til at etablere Danmarks største solfangeranlæg på 44.000 kvadratmeter.
  Samtidig etableres et anlæg, der udnytter damp og dermed varmen fra produktionen af tæpper hos fjernvarmeselskabets nabo Egetæpper.
  Det betyder fremover, at Gram Fjernvarme får dækket omkring 60 procent af varmebehovet med fossilfri kilder mod 15 procent i dag. Over 20 år vil projektet spare fjernvarmekunderne i Gram for 54 millioner kroner.
  